FI Euroopan unionin virallinen lehti C 72/13

Kuulemismenettelystä vastaavan neuvonantajan loppukertomus (1)

Sveitsin frangin määräiset korkojohdannaiset

(Osto- ja myyntitarjousten erotukseen liittyvä rikkominen)

(AT.39924)

(2015/C 72/09)

Euroopan komissio, jäljempänä ’komissio’, pani 24. heinäkuuta 2013 vireille asetuksen (EY) N:o 1/2003 (2) 11 artiklan 6 kohdan mukaisen menettelyn seuraavia yrityksiä vastaan (yhdessä ”osapuolet”): Royal Bank of Scotland Group plc, Royal Bank of Scotland plc, UBS AG, JPMorgan Chase & Co, JPMorgan Chase Bank, National Association, Credit Suisse Group AG, Credit Suisse International ja Credit Suisse Securities (Europe) Limited.

Euroopan komissio antoi 23. syyskuuta 2014 asetuksen (EY) N:o 773/2004 (3) 10 a artiklan 2 kohdan mukaisten sovintoon tähtäävien keskustelujen ja sovintoehdotusten esittämisen jälkeen väitetiedoksiannon. Siinä todettiin, että osapuolet olivat osallistuneet 7. toukokuuta–25. syyskuuta 2007 Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan rikkomiseen.

Rikkominen liittyy tiettyihin lyhytaikaisiin OTC-markkinoilla kaupankäynnin kohteena oleviin Sveitsin frangin määräisiin korkojohdannaisiin, joiden maturiteetti on enintään 24 kuukautta (jäljempänä ’ST OTC CHIRD -johdannaiset’). Osapuolet sopivat ylläpitävänsä suurempia kiinteitä osto- ja myyntitarjousten eroja (bid ask spread) käydessään kauppaa ST OTC CHIRD -johdannaisilla kolmansien kanssa. Sitä vastoin keskinäisessä kaupassaan kyseiset arvopaperivälittäjät ylläpitivät pienempiä osto- ja myyntitarjousten välisiä eroja. Tämän yhteydenpidon tavoitteena oli ensinnäkin alentaa osapuolten omia transaktiokustannuksia ja ylläpitää niiden välistä likviditeettiä. Samalla pyrittiin kasvattamaan osapuolten tuottoja asettamalla kolmansille suurempia osto- ja myyntitarjousten eroja. Osapuolet pyrkivät myös heikentämään muiden markkinatoimijoiden kykyä kilpailla samoin ehdoin kuin ne itse.

Osapuolten väitetiedoksiantoon antamat vastaukset vahvistivat, että niille osoitettu väitetiedoksianto vastasi niiden tekemien sovintoehdotusten sisältöä.

Olen tutkinut päätöksen 2011/695/EU 16 artiklan mukaisesti, käsitelläänkö osapuolille osoitetussa päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä, ja olen tullut myönteiseen päätelmään.

Edellä esitetyn perusteella ja ottaen huomioon, että osapuolet eivät ole esittäneet minulle pyyntöjä tai valituksia (4), katson, että niiden menettelylliset oikeudet ovat toteutuneet tässä asiassa.

Bryssel 17 päivänä lokakuuta 2014. Wouter WILS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(4) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa vaiheessa sovintomenettelyn aikana varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).